C 453/13

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu (2021/C 453/07)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Ribera del Júcar”

PDO-ES-A0049-AM03

Paziņojuma datums: 2021. gada 17. septembrī.

APSTIPRINĀTĀ GROZĪJUMA APRAKSTS UN PAMATOJUMS

1. Maksimālā faktiskā spirta satura svītrošana no vīnu īpašībām

Apraksts

No visu veidu vīnu īpašībām ir svītrots maksimālais faktiskais spirta saturs.

Grozīts produkta specifikācijas 2.1. punkts, bet tas neietekmē vienoto dokumentu.

Šis ir standarta grozījums, jo ar to pielāgo analītiskos parametrus, bet tas nerada būtiskas izmaiņas produktā. Produktam joprojām piemīt saiknē aprakstītās īpašības un profils, ko rada dabas faktoru un cilvēkfaktoru mijiedarbība. Tāpēc uzskatāms, ka šis grozījums neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Klimata pārmaiņu ietekmē paaugstinās vidējā temperatūra, savukārt tās dēļ paaugstinās Bomē grādi vīnogās jeb to gatavība spirta satura ziņā. Lai nodrošinātu līdzsvaru starp gatavību spirta satura ziņā un gatavību fenolu satura ziņā, vīnogas jānovāc vēlīni. Tas nozīmē, ka vīnu spirta saturs ir augstāks, un tas ir galvenais iemesls maksimālā faktiskā spirta satura svītrošanai.

2. Vīnu minimālā kopējā skābuma samazināšana

Apraksts

Minimālais kopējais skābums visu veidu vīniem ir samazināts līdz 4,00 g/l.

Šis grozījums attiecas uz produkta specifikācijas 2.1. punktu un vienotā dokumenta 4. punktu.

Šis ir standarta grozījums, jo ar to pielāgo analītiskos parametrus, bet tas nerada būtiskas izmaiņas produktā. Produktam joprojām piemīt saiknē aprakstītās īpašības un profils, ko rada dabas faktoru un cilvēkfaktoru mijiedarbība. Tāpēc uzskatāms, ka šis grozījums neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Apgabala īpašības, klimata pārmaiņas, vidējās temperatūras paaugstināšanās un mazāk ierobežojoši ražošanas modeļi ir izraisījuši vispārēju skābuma samazināšanos visām vīnogu šķirnēm. Tādējādi vīniem ir zemāks kopējais skābuma līmenis, kas turpina pazemināties pat, vīnu ilgāk turot mucā, jo no vīnskābes izgulsnējas sāļi. Tāpēc, arī ņemot vērā arvien vēlīnāko ražas novākšanu, minimālā kopējā skābuma līmeņa, kas izteikts vīnskābē, samazināšanu līdz 4,00 g/l pamato vajadzība panākt līdzsvaru starp gatavību spirta satura ziņā un gatavību fenolu satura ziņā.

3. Atlikumcukuru un gaistošā skābuma analītiskajiem parametriem izmantotās terminoloģijas saskaņošana ar spēkā esošajiem tiesību aktiem

Apraksts

Analītiskais parametrs “atlikumcukuri” ir pārdēvēts par “kopējo cukuru daudzumu, ko izsaka kā fruktozi un glikozi” saskaņā ar 20. pantu Komisijas 2018. gada 17. oktobra Īstenošanas regulā (ES) 2019/34, un ar to nosaka kopējo cukuru daudzumu, ko izsaka kā fruktozi un glikozi.

Jānorāda arī, ka gaistošais skābums tiks izteikts kā etiķskābe.

Grozīts produkta specifikācijas 2.1. punkts, bet tas neietekmē vienoto dokumentu.

Šis ir standarta grozījums, jo ar to pielāgo fizikālo un ķīmisko īpašību aprakstam izmantoto terminoloģiju, bet tas nerada izmaiņas galaproduktā. Produktam joprojām piemīt saiknē aprakstītās īpašības un profils, ko rada dabas faktoru un cilvēkfaktoru mijiedarbība. Tāpēc uzskatāms, ka šis grozījums neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Ir lietderīgi norādīt, kā tiek izteiktas iepriekšminēto vīna analītisko parametru — cukuru un gaistošā skābuma — vērtības.

4. Jaunu šķirņu iekļaušana

Apraksts

Ir pievienotas baltogu šķirnes “Pardillo”/“Marisancho” un “Chardonnay”, kā arī sarkanogu šķirnes “Garnacha Tinta”, “Garnacha Tintorera” un “Monastrell”.

Grozīts produkta specifikācijas 6. punkts, bet vienotais dokuments nav ietekmēts, jo minētās šķirnes ir pievienotas kā sekundāras šķirnes.

Šis ir standarta grozījums, jo tas nerada būtiskas izmaiņas produktā. Produktam joprojām piemīt saiknē aprakstītās īpašības un profils, ko rada dabas faktoru un cilvēkfaktoru mijiedarbība. Tāpēc uzskatāms, ka šis grozījums neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Šīs šķirnes ir jāiekļauj, lai ar ACVN “Ribera del Júcar” apzīmētā produkta specifikāciju pielāgotu ražošanas apgabala vīnkopības potenciālam un piedāvātu plašāku vīnu klāstu un tādējādi apmierinātu pieprasījumu gan pēc tradicionāliem, gan mūsdienīgākiem veidiem.

Saskaņā ar ražošanas apgabala vīndārzu reģistru gan šķirne “Pardillo”/“Marisancho”, gan šķirne “Chardonnay” noteiktajā apgabalā ir audzēta gadiem ilgi. Iekļaujot šīs šķirnes, vīnkopības potenciāls palielināsies par 6,83 % un tādējādi būs aptverti 96,70 % ražošanas apgabala baltogu šķirņu. Ražošanas apgabala vīndārzu reģistrā ir iekļautas arī šķirnes “Garnacha Tinta”, “Garnacha Tintorera” un “Monastrell”, kas vīndārzos ir audzētas vidēji 10 gadu. Tās iekļaujot, ražošanas apgabala vīnkopības potenciāls palielināsies par 12,74 % un tādējādi būs aptverti 99,00 % ražošanas apgabala sarkanogu šķirņu.

Vīnkopju un tehniķu — gan to, kuri apstrādā zemi, gan to, kuri dara vīnu — darbs un šo šķirņu izmantošana apgabala vīna darītavās, kopā ar augsnes un klimata īpašībām, nokrišņiem un augsto novietojumu, ir devuši ļoti pozitīvus rezultātus attiecībā uz dažādu produktu klāstu, kas atbilst ar ACVN “Ribera del Júcar” apzīmētā produkta specifikācijas prasībām, un no šīm šķirnēm ražotie vīni ir pieprasīti.

5. Iespēja norādīt ģeogrāfisku vienību, kas ir lielāka par ražošanas apgabalu

Apraksts

Par ģeogrāfisku vienību, kas lielāka par ražošanas apgabalu, ir atzīta ģeogrāfiskā vienība Kvenka [Cuenca] — province, kurā atrodas viss noteiktais apgabals.

Grozīts produkta specifikācijas 8. punkts un vienotā dokumenta 9. punkts.

Šis ir standarta grozījums, jo tas attiecas uz papildu informācijas iekļaušanu marķējumā saskaņā ar Komisijas Deleģētās regulas (ES) 2019/33 55. pantu. Lai gan grozījums paredz iespēju norādīt citu ģeogrāfisko nosaukumu, tas nerada izmaiņas aizsargātajā nosaukumā “Ribera del Júcar”. Lielākas ģeogrāfiskās vienības norādīšanai ir papildu funkcija — sniegt patērētājam papildu informāciju par produkta izcelsmi. Turklāt, tā kā šīs neobligātās informācijas norādīšana marķējumā nekādā gadījumā nenosaka tirdzniecības ierobežojumu, uzskatāms, ka grozījums neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Šī informācija tiek iekļauta marķējumā, lai papildinātu un paplašinātu ziņas par vīnu izcelsmi, tādējādi padarot tos pievilcīgākus patērētājiem.

6. Normatīvo atsauču un apstiprināto sertifikācijas struktūru atjaunināšana

Apraksts

Novecojušas normatīvās atsauces ir aizstātas ar atsaucēm uz spēkā esošajiem tiesību aktiem, un ir atjaunināta informācija par kontroles struktūrām.

Šis grozījums attiecas uz produkta specifikācijas 8. un 9. punktu, bet vienoto dokumentu neietekmē.

Grozījums ir standarta, jo tas ir atjauninājums. Tāpēc uzskatāms, ka tas neatbilst nevienam no Komisijas Deleģētās regulas (ES) 2019/33 14. panta 1. punktā uzskaitītajiem veidiem.

Pamatojums

Produkta specifikācijas 8. punkta otrajā un trešajā daļā un 9.2. punkta trešajā un devītajā daļā iekļautās atsauces uz atceltajiem noteikumiem ir aizstātas ar atsaucēm uz spēkā esošajiem noteikumiem.

Ir atjaunināts 9.1. punktā norādītais kontroles struktūru saraksts.

VIENOTAIS DOKUMENTS

1. Produkta nosaukums

Ribera del Júcar

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

1. Baltvīns un sārtvīns, sauss

ĪSS APRAKSTS

Baltvīni ir gaiši dzeltenā krāsā, dažkārt ar zaļganām vai dzintara nokrāsām. Aromāti ir nevainojami un augļaini. Garšas ziņā šie vīni ir noturīgi un viegli, ar harmonisku un augļainu pēcgaršu.

Krāsas ziņā sārtvīni aptver visu rozā krāsas spektru, tiem raksturīgi pirmējie aromāti un vidējs miesīgums.

* Maksimālais kopējais spirta saturs nepārsniedz attiecīgajos ES tiesību aktos noteiktās robežvērtības.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

—

Minimālais faktiskais spirta saturs (tilp. %)

10,5

Minimālais kopējais skābums

Izteikts vīnskābē — 4 grami uz litru

Maksimālais gaistošais skābums (miliekvivalentos uz litru)

8,33

Maksimālais kopējais sēra dioksīda saturs (miligramos uz litru)

130

2. Baltvīns un sārtvīns, salds

ĪSS APRAKSTS

Pēc izskata un smaržas tie atgādina vienas un tās pašas šķirnes sausos vīnus.

Pēc garšas tie ir līdzsvaroti spirta satura, skābuma un atlikumcukuru ziņā.

* Maksimālais kopējais spirta saturs nepārsniedz attiecīgajos ES tiesību aktos noteiktās robežvērtības.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

—

Minimālais faktiskais spirta saturs (tilp. %)

9

Minimālais kopējais skābums

Izteikts vīnskābē — 4 grami uz litru

Maksimālais gaistošais skābums (miliekvivalentos uz litru)

8,33

Maksimālais kopējais sēra dioksīda saturs (miligramos uz litru)

130

3. Jauni sarkanvīni

ĪSS APRAKSTS

Ķiršsarkani, ar labu krāsojumu un zaigojošu purpursārtu spīdumu; sarkanie un violetie toņi izceļas vairāk nekā dzeltenie toņi.

Tīri vidējas intensitātes aromāti, no kuriem izceļas augļu, jo īpaši sarkano augļu, aromāti. Augļu nianses vidējā intensitātē vēlreiz sajūtamas retronazāli.

Spēcīga pirmgarša, ar raksturīgu pilnmiesīgumu. Mērena pēcgarša, kas norāda uz vīna noapaļotību.

* Maksimālais kopējais spirta saturs nepārsniedz attiecīgajos ES tiesību aktos noteiktās robežvērtības.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

—

Minimālais faktiskais spirta saturs (tilp. %)

12

Minimālais kopējais skābums

Izteikts vīnskābē — 4 grami uz litru

Maksimālais gaistošais skābums (miliekvivalentos uz litru)

13

Maksimālais kopējais sēra dioksīda saturs (miligramos uz litru)

130

4. Sarkanvīni Tradición, Crianza un Reserva

ĪSS APRAKSTS

Sarkanā un violetā krāsa dominē pār dzelteno. Crianza un Reserva vīnu krāsa ir no rubīnsarkanas līdz ķiršsarkanai ar ķieģeļsarkaniem toņiem.

Intensīvi un nevainojami aromāti, kas apvieno ziedu, pikantuma, smaržaugu, grauzdējuma un augu nianses. Izturētiem vīniem piemīt nogatavojušos sarkano augļu nianses.

Garšas un taustes sajūtu ziņā — līdzsvaroti un harmoniski, ar vidēju tanīnu līmeni, kas apvienots ar samtainu vieglumu. Ilgstoša un intensīva pēcgarša. Koka traukos izturēti vīni pēc garšas ir spēcīgi, tīri un zīdaini, ar grauzdējuma un vaniļas aromātiem, kā arī piparu un kakao niansēm.

* Maksimālais kopējais spirta saturs nepārsniedz attiecīgajos ES tiesību aktos noteiktās robežvērtības.

** Gaistošais skābums var pārsniegt 2 m.ekv./l par katru grādos izteiktu spirta procentu, kas pārsniedz 11 tilp. % un izturēšanas gadu, sasniedzot līdz 20 m.ekv./l.

VISPĀRĪGĀS ANALĪTISKĀS ĪPAŠĪBAS

Maksimālais kopējais spirta saturs (tilp. %)

—

Minimālais faktiskais spirta saturs (tilp. %)

12

Minimālais kopējais skābums

Izteikts vīnskābē — 4 grami uz litru

Maksimālais gaistošais skābums (miliekvivalentos uz litru)

15

Maksimālais kopējais sēra dioksīda saturs (miligramos uz litru)

130

5. Vīndarības metodes

5.1. Īpašās vīndarības metodes

Īpašā vīndarības metode

Baltvīnu gadījumā vīnogas jāraudzē no 15 °C līdz 22 °C temperatūrā. Macerācija ar vīnogu mizām jāveic 1–6 dienas.

Sārtvīnu gadījumā misas macerācija ar vīnogu mizām nedrīkst ilgt vairāk nekā 36 stundas, bet tīrā misa bez mizām jāraudzē temperatūrā, kas zemāka par 22 °C.

Sarkanvīniem jābūt macerētiem un raudzētiem vismaz 4 dienas, nepārsniedzot 28 °C temperatūru jaunvīniem un 30 °C temperatūru citiem vīniem. Ja vīni tiek izturēti, tie jāiztur vai nu vismaz 4 mēnešus koka tvertnēs, kuras dēvē par tinas un kuru tilpums ir no 5 000 līdz 20 000 l, vai vismaz 2 mēnešus ozolkoka mucās.

5.2. Maksimālais ražas iznākums

1. Kausveidā vai kroņveidā apgriezti vīnogulāji 10 140 kilogrami vīnogu no hektāra 75 hektolitri no hektāra

2. Uz režģiem audzēti vīnogulāji 12 170 kilogrami vīnogu no hektāra 90 hektolitru no hektāra

6. Noteiktais ģeogrāfiskais apgabals

Noteiktais ģeogrāfiskais apgabals atrodas Kvenkas provinces dienvidrietumos, un tajā ietilpst šādu pašvaldību teritorija:

— Casas de Benítez,

— Casas de Fernando Alonso,

— Casas de Guijarro,

— Casas de Haro,

— El Picazo,

— Pozoamargo,

— Sisante.

7. Galvenā(-ās) vīna vīnogu šķirne(-es)

“Airén”

“Bobal”

“Cabernet Sauvignon”

“Macabeo” — “Viura”

“Syrah”

“Tempranillo” — “Cencibel”

“Verdejo”

8. Saiknes vai saikņu apraksts

Apgabals, kurā Hukaras [Júcar] upe ir izveidojusi aizu, kas izjauc zemes vienmuļo līdzenumu un izraisa lielākas lietusgāzes nekā apkārtējos apgabalos. Ezeru nogulumi uz izžuvušiem purva apgabaliem, ar mālsmilti, sāļus saturošiem māliem, organiskajām vielām un neregulāras formas poligēniem oļiem un granti, galvenokārt no dolomīta kaļķakmens, ko sacementējis māls.

Sarkanvīni ir nedaudz savelkoši, viegli un piesātināti, ar ideālu līdzsvaru starp skābumu un tanīniem. To krāsa ir no ķiršsarkanas līdz rubīnsarkanai, ar zilganiem un violetiem toņiem. Smaržas ziņā aromāti ir sarežģīti un augļaini. Tie ir aromātiski, līdzsvaroti un noapaļoti. Baltvīni ir līdzsvaroti skābuma ziņā un harmoniski.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

Lai precīzāk norādītu ražošanas apgabala atrašanās vietu, ar cilmes vietas nosaukumu “Ribera del Júcar” apzīmētu vīnu marķējumā var iekļaut atsauci uz ģeogrāfisko vienību “Cuenca” kā lielāku ģeogrāfisku vienību, kas atbilst provincei, kurā atrodas viss ražošanas apgabals.

Ja ar cilmes vietas nosaukumu “Ribera del Júcar” apzīmētu vīnu marķējumā ir iekļauta šī norāde, izmantotajam fonta izmēram jābūt mazākam par tā fonta izmēru, kas izmantots cilmes vietas nosaukumam.

Saite uz produkta specifikāciju

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_DOP_RIBERA_JUCAR_CCC_20210222.pdf

(1) OV L 9, 11.1.2019., 2. lpp.